정조 3년
己亥十一月十二日辰時。上御宣政殿。三啓覆入侍時。行都承旨鄭民始。行左承旨李鎭衡。右承旨徐有防。左副承旨李義弼。右副承旨金夏材。同副承旨金勉柱。假注書李錫夏徐鼎修。記事官金健修鄭東浚。領敦寧李溵。領議政徐命善。判府事鄭弘淳。左議政洪樂純。綾恩君具允明。兼兵曹判書具允鈺雲峯君杺。右參贊鄭光漢。戶曹判書金華鎭。禮曹判書李福源。漢城判尹李衍祥。大司憲趙時俊。工曹參判沈墢。同知中樞府事尹坊。大司諫徐有元。吏曹參議鄭元始。刑曹參議李得臣。掌令申致權。司諫李東郁。正言李濟萬。修撰嚴思晩。副校理李命勳李儒慶以次進伏訖。命善樂純進前曰。近日極寒。聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。義弼曰。刑曹判書鄭尙淳。參判洪秀輔。方待罪。故不敢入來云矣。上曰。勿待罪。入侍。可也。刑曹判書鄭尙淳。參判洪秀輔進伏。義弼進前。讀奏慶尙道宜寧縣殺獄罪人官奴業伊文案。讀訖。上曰。此罪人。已至三年啓覆矣。命善曰。然矣。上曰。僉議。何如。溵曰。此則別無更問之端矣。命善曰。更見其文案則無一毫可疑矣。上曰。看證皆爲着實矣。命善曰。今番則不可不用法矣。弘淳曰。臣亦別無他見。而文案則昭昭無可疑矣。樂純曰。臣亦別無他見矣。尙淳曰。此罪人看證分明。文案昭然。無一半分疑晦處矣。秀輔曰。此則更無可議矣。允明曰。臣亦無別見矣。杺曰。臣亦無他見矣。光漢曰。此則斷斷無疑矣。華鎭曰。臣亦無別見矣。福源曰。如此無疑之獄。卽爲用法。宜矣。衍祥曰。臣則待罪嶺營時。詳知此獄顚末。而獄情無一可疑矣。墢曰。獄情極爲分明矣。時俊曰。臣亦自初已知其無容更議矣。坊曰。無一可疑矣。元始曰。臣亦無別見矣。上曰。承旨三司各陳所見。可也。民始曰。初旣至命行査則於渠。可謂無憾矣。鎭衡曰。此則無疑晦矣。有防曰。文案明白。無可疑晦矣。義弼曰。此罪人容貸已久。今番則用法。宜矣。夏材曰。臣之所見。亦無異同矣。勉柱曰。文案看證。俱極明白矣。有元曰。國之三尺至嚴。此等明白無疑之類。早卽用律。宜矣。東郁曰。用法。斷不可已矣。致權曰。此則不可不用法矣。儒慶曰。觀其文案。極爲分明矣。濟萬曰。臣則別無他見矣。命勳曰。臣之所見。亦無異同矣。思晩曰。臣則初非啓覆時應參之人。而爲參合啓。適玆登筵。故罪人文書。未得見之。不敢以臆見仰對矣。命善曰。玉堂之參於啓覆。亦有定數乎。思晩曰。只二人應參矣。上曰。然則只應參人。仰陳所見。可也。上曰。僉議旣同。此則別無更疑乎。命善曰。然矣。此等獄情。無可更疑矣。上曰。考其文案。觀其辭證。雖知十分無疑。而若於不知不覺之中。萬一有一毫未及照察處。則死者不可復生。斷者不可復續。豈不重難乎。樂純曰。聖敎至當。而至於此等獄。萬無可疑之端矣。上命書判付曰。依律爲良如敎。鎭衡讀奏平安道江東縣殺獄罪人黃起宗文案。讀訖。上曰。僉議。何如。溵曰。別無可疑矣。命善曰。空然殺人之狀。旣已遲晩。此等之獄。若不償命。則無以慰死者之冤矣。弘淳曰。臣亦別無他見矣。樂純曰。文案辭證。極爲明白矣。尙淳曰。旣與黃履中相鬪。而至於誤殺履中之妻者。尤萬萬凶惡矣。秀輔曰。此則不可不用律矣。得臣曰。情節極爲凶惡矣。允明曰。臣亦別無他見矣。杺曰。當用律矣。光漢曰。償命之律。斷不可已也。華鎭曰。其所行凶情節。可謂殺無赦矣。福源曰。用法宜矣。衍祥曰。臣則別無他見矣。墢曰。此等之獄。卽爲用律。然後可使三尺至嚴矣。時俊曰。無一分可疑之端矣。坊曰。文案極爲明白矣。民始曰。臣則別無他見矣。鎭衡曰。此則斷斷無疑矣。有防曰。用法宜矣。義弼曰。辭證極爲分明矣。夏材曰。臣之所見。亦無異同矣。勉柱曰。獄情甚爲明白無疑矣。有元曰。無一毫可疑之端。且其誣告之說。尤極凶慘矣。儒慶曰。此則當卽正法矣。東郁曰。臣別無他見矣。命勳曰。斷斷無疑矣。上曰。殺獄斷決。極爲重難。卿等第須深商而言之。可也。命善曰。如此之獄。實無一半分可疑之端矣。上曰。僉議果皆如此乎。命善曰。諸臣所見。皆亦如此矣。上命書判付曰。依律爲良如敎。上命諸臣少退。上曰。法殿入侍退出之際。自下次次先退。卽古例也。此後則依此爲之。可也。少頃。上復命入侍諸臣以次進伏。上謂命善等曰。臺疏見之乎。其時以文官窠。十窠爲定則到今之後。何爲以復減其數乎。命善曰。其間銓曹。似不擧行而然矣。樂純曰。臣意則以京司閑散之窠。指的定式。然後可免後日廢却之患也。命善曰。臣意則一切定式。太爲局束矣。上曰。原任大臣之意。何如。溵曰。定式則似無妨矣。弘淳曰。以政官不善奉行之故。雖有定式之議。而爲政官者。若知有朝令。則此等小事。雖不定式。豈有不奉行之理乎。上曰。此言是矣。此後政官。若有不善奉行。則隨現論罪好矣。命善曰。蔭十窠之移差文官。寔出於振滯疎鬱之聖意。則爲政官者。固當隨闕隨塡。俾滿十數。而或先推移。或出甄復。行之未久。還屬蔭窠。當初變通之政。終歸無實而已。作闕後不爲充代之前後政官。一倂推考。今月雖値儲窠。未滿之數。勿拘塡差。此後則着念擧行。毋敢違越之意。申飭該曹。何如。上曰。依爲之。出擧條樂純曰。文官年五十以上參下。皆令特爲陞六者。蓋出於疎通之德意。而四十人中。尙無一人付職者。反不如初不出六。食其參下之祿。此豈當初疎滯之意哉。此後則申飭銓曹。隨窠次第調用。俾無如前積鬱之弊。何如。上曰。依爲之。出擧條元始曰。日前侍從違牌坐罷人敍用命下之後。前大司諫趙英鎭。一體當入於傳旨中。而矇不覺察。以致見漏。下吏。自臣曹科治。臣亦惶恐待罪。而趙英鎭則原傳旨中。付標以入之意。敢達矣。上曰。依爲之。勿待罪。可也。出擧條民始讀奏儒疏批答之添書罪人尙光澤文案。讀訖。上曰。僉議。何如。溵曰。罪則應殺之罪。而此等之獄。必爲嚴處。然後可鎭遐方人心矣。命善曰。莫重傳敎。任意添書。萬萬叵側矣。弘淳曰。此等獄事。不可不用法。然後可以懲後矣。樂純曰。考之律文。旣無可生之道。則有不可容貸矣。尙淳曰。此則後弊所關。不可不用法矣。秀輔曰。莫重傳敎。敢爲添書之罪。不可不用法矣。得臣曰。此則用律。宜矣。上曰。凡諸獄囚。不可只憑文案。亦當原其本情。以此罪人事觀之。當初添書。似若出於戲事。而非爲頒行之意也。允明曰。聖敎誠然。而所犯旣重。不可容恕矣。允鈺曰。在法則當死矣。杺曰。臣則別無他見矣。光漢曰。罪則不可原恕矣。華鎭曰。用法。可也。福源曰。此雖與殺獄有異。罪犯莫重。不可不用法矣。衍祥曰。此若寬恕。則遐方人心。無以懲戢矣。墢曰。臣意亦無異同矣。時俊曰。情節極爲叵測。後弊所關。用法宜矣。坊曰。在朝家。惟當罪其罪矣。民始曰。僞造綸音。獄事旣出。則此亦無異問有不可容貸。而但其文案。多有未瑩處。此獄肯䋜。必在於靑衿錄拔名事。而至於添書之不示豊德本鄕之人。只示海州不關之人。亦是可怪之事。朴哥之招則以爲渠自出示。光澤之招則以爲囊中所存云者。此亦可怪矣。上曰。此言誠是矣。大臣之意。何如。命善曰。大體獄情肯䋜。則不同云者果是矣。弘淳曰。文案則果爲疎漏。而渠之自爲之罪。不可容貸矣。樂純曰。臣意亦與判府事同。而渠之自爲之狀。斷斷無疑矣。尙淳曰。尙光澤之自爲添書。極爲明白。而文案則果爲疎漏矣。秀輔曰。文案之未瑩則果然矣。得臣曰。似當有面質。而渠之自爲則分明矣。上曰。然則僉議如此。使之更査好矣。命書判付曰。僉議旣有異同之見。其在重死刑之道。不可居然致法。筵臣之奏本。共謄書一通下本道。令道臣更爲詳査啓聞爲良如敎。夏材讀奏黃海道海州牧殺獄罪人李宜蕃文案。讀訖。上曰。僉議。何如。溵曰。此獄事則極爲凶慘矣。命善曰。情節極爲凶慘。初無一毫疑端矣。弘淳曰。果極凶惡。無容更議矣。樂純曰。臣亦所見同矣。尙淳曰。殺獄罪人。孰非可殺。而此罪人則其所行凶節次。極爲凶獰矣。秀輔曰。此獄則不必更議矣。得臣曰。臣之所見。亦無異同矣。允明曰。有萬萬可殺之罪。無一毫疑晦之端矣。允鈺曰。如此殺獄。前所未聞矣。杺曰。臣則別無他見矣。光漢曰。極爲凶獰矣。華鎭曰。其所行凶情節。可謂窮凶極惡矣。福源曰。如此罪人。早卽正刑。好矣。衍祥曰。臣則別無他見矣。墢曰。無可更議矣。時俊曰。用法之外。無他可議矣。坊曰。卽爲用法。好矣。民始曰。臣之所見。別無異同矣。鎭衡曰。臣見亦如是矣。有防曰。卽爲正法。宜矣。義弼曰。凶慘則極矣。夏材曰。臣亦無異同之見矣。勉柱曰。臣之所見。亦如此矣。有元曰。此等凶惡之律。卽爲正法。宜矣。儒慶曰。無容更議矣。命勳曰。臣亦別無他見矣。上曰。此獄則果無疑端。情節極爲凶慘矣。命書判付曰。依律爲良如敎。有防讀奏平安道江界府殺獄罪人式連文案。讀訖。上曰。此獄則終涉可疑。且與故殺有異矣。僉議。何如。溵曰。文案則明白。而果與故殺有間矣。命善曰。當初毆打。不過一時乘憤。非出欲殺之心。而旣已成獄。至於結案。則用法之外。無他道矣。樂純曰。臣之所見。亦如是矣。弘淳曰。殺人則分明矣。尙淳曰。金太丁處。初不一問者。辭證可謂未明矣。秀輔曰。罪則可殺。而辭證疎漏。果如刑判所達矣。得臣曰。雖曰非出於故殺之心。而償命則斷不可已也。允明曰。金太丁。若爲更問則似有曲折。而文案未免疎漏矣。允鈺曰。臣以此獄事。常以爲疑矣。杺曰。原其本心則非出欲殺之心矣。光漢曰。太丁之一不問。果是未瑩矣。華鎭曰。罪則當用法矣。福源曰。償命之律。極爲重難矣。衍祥曰。旣非奸時見捉則太丁處。別無可問。而旣已毆打。則豈非欲殺之心乎。時俊曰。雖非故殺。償命則似不可已矣。坊曰。旣已結案則無容更議矣。民始曰。臣則別無他見矣。鎭衡曰。臣亦別無他見矣。有防曰。手殺則果爲的實矣。義弼曰。文案則分明矣。夏材曰。臣則未及見本文案。枯不敢臆對矣。勉柱曰。臣之所見。別無異同矣。元始曰。償命之律。甚重矣。有元曰。雖出無心。渠已結案。恐無他議矣。儒慶曰。獄情旣俱。用法爲宜矣。命勳曰。似難容貸矣。上曰。殺人之疎。雖甚分明。原其本情則與故殺有異矣。命書判付曰。罪人式連殺人之迹。則雖甚昭然無疑是乃。蓋此致斃。殆近海隅。且其起閙。由於潛奸。原究其情。合施傅生之典。減死定配爲良如敎。上曰。刑曹堂上。先爲出去。卽爲擧行。可也。尙淳曰。印信偸竊罪人啓目。姑未下。何以爲之乎。上曰。從當下之矣。上曰。文臣窠十窠。旣已定奪則其間。只出復職。不爲擧行。極可怪也。吏議出去。近來政官之只出復職之人。竝爲知入。可也。元始承命出問後還奏曰。李徽之兪彦鎬李秉模及臣。皆出復職矣。命善曰。其間政官之如是擧行。誠可怪也。樂純曰。臣意則以爲一番定式。然後可免此患云矣。上曰。後次對。商量更達。可也。命善曰。北京禮部交易咨文。今始出來矣。回啓。依例撰出。定禁軍騎撥下送于使行所到處。以爲齎去之地。何如。上曰。依爲之。出擧條上曰。王大妃殿進御加減蔘香散。今姑停止。出榻敎命退。諸臣以次退出。